Αμπάντια Μπιντ Αλί

Η Κάντιτζα Αμπάντια Μπιντ Αλί (Αγγλικά:Khadija Abdiya bint Ali/Γέννηση 1907 - Θάνατος 14 Ιουλίου του 1958) ήταν Ιρακινή Πριγκίπισσα και κόρη του Βασιλιά Αλί της Χετζάζ και της Πριγκίπισσας Ναφίσα Χανούμ, αδελφή του Πρίγκιπα Αμπντ αλ-Ιλάχ, της Πριγκίπισσας Μπάντιγια Μπιντ Αλί, της Πριγκίπισσας Τζάλιλα και της Βασίλισσας Αλίγια μπιντ Αλί, και θεία του Βασιλιά Φάιζαλ Β ́του Ιράκ. Η Αμπάντια δολοφονήθηκε κατά τη διάρκεια της Επανάστασης του Ιράκ τις 14ης Ιουλίου του 1958, η οποία έφερε το τέλος της ιρακινής μοναρχίας.

 Γενικές Πληροφορίες 
Η πριγκίπισσα Αμπάντια γεννήθηκε το 1907 και πέρασε την παιδική της ηλικία στη Μέκκα. Ο πατέρας της εκθρονίστηκε το 1924, και σαν αποτέλεσμα αυτού του γεγονότος όλη η οικογένεια εξορίστηκε στο Ιράκ, όπου ο θείος της Αμπάντια είχε γίνει βασιλιάς το 1921. 

Ο Αμπντ αλ-Ιλάχ, ο αδελφός της Αμπάντια, υπηρέτησε ως αντιβασιλέας του Ιράκ καθώς ο ανιψιός τους ο Φαϊσάλ Β ́έγινε βασιλιάς το 1939 σε ηλικία τριών ετών όταν ο πατέρας του σκοτώθηκε σε αυτοκινητιστικό δυστύχημα. Τον Δεκέμβριο του 1950 πέθανε η αδελφή τους, η βασίλισσα Αλίγια Μπιντ Αλί και μητέρα του Φαϊσάλ Β ́από καρκίνο του εντέρου. Μετά από αυτό το γεγονός, η βασιλική οικογένεια ζήτησε από την πριγκίπισσα Αμπάντια να ενεργήσει ως μητρική φιγούρα για τον βασιλιά και να τον φροντίσει σαν παιδί της. Εκείνη το δέχτηκε και δεν παντρεύτηκε ποτέ. Αντίθετα αφιέρωσε την ζωή της στο να εκτελεί τα καθήκοντα της στο παλάτι, κυρίως στην ανατροφή του ανιψιού της και ως υπεύθυνη του προσωπικού. Το 1953, ο πρίγκιπας Αμπντ αλ-Ιλάχ παραιτήθηκε από την θέση του αντιβασιλέα, όταν ο Φαϊζάλ Β' ενηλικιώθηκε. Παρόλα αυτά συνέχισε να είναι στενός σύμβουλος του νεαρού βασιλιά και υποστηρικτής μιας φιλοδυτικής εξωτερικής πολιτικής. 

Στις 14 Ιουλίου του 1958, το Βασιλικό Παλάτι Αλ-Ρεχάμπ στη Βαγδάτη, δέχτηκε επίθεση από Ιρακινούς στρατιώτες με επικεφαλής τον συνταγματάρχη Αμπντ αλ-Καρίμ Κασίμ. Όταν οι υπερασπιστές του παλατιού συνειδητοποίησαν ότι ήταν ανήμποροι να προστατέψουν την βασιλική οικογένεια, ο Φαϊζάλ Β' διέταξε τη βασιλική φρουρά να μην προβάλει αντίσταση και δέχτηκε να παραδοθούν. Οι επαναστάτες δήλωσαν ότι θα τους μετέφεραν όλους σώους στη φυλακή στο Υπουργείο Άμυνας. Γύρω στις 08:00 το πρωί, ο λοχαγός Αμπντούλ Σατάρ Σαμπάα Αλ-Ιμπούσι, διέταξε τα μέλη της βασιλικής οικογένειας, τον πρωθυπουργό και αρκετούς από τους υπηρέτες να συγκεντρωθούν στην αυλή του παλατιού. Όταν εκείνοι βγήκαν έξω από την πίσω πόρτα της κουζίνας πηγαίνοντας προς τον κήπο οι στρατιώτες τους πυροβόλησαν. Ο βασιλιάς χτυπήθηκε στο κεφάλι και το λαιμό, η Ναφίσα και η κόρης της η Αμπάντια τραυματίστηκαν στην πλάτη και η σύζυγος του Αμπντ αλ-Ιλάχ, η πριγκίπισσα Χιγιάμ στο πόδι ή το γόνατο. Τα περισσότερα μέλη της βασιλικής οικογένειας σκοτώθηκαν ακαριαία. Οι επαναστάτες είχαν συμφωνήσει ότι ο πρώην αντιβασιλέας και ο πρωθυπουργός θα έπρεπε να πεθάνουν, αλλά υπήρχαν διαφορετικές απόψεις σχετικά με το τι θα έπρεπε να συμβεί στον βασιλιά. Επίσης δεν είχαν αποφασίσει τι θα έκαναν με τα γυναικεία μέλη της οικογένειας. Ο πρωθυπουργός Αλ-Σαΐντ προσπάθησε να δραπετεύσει, αλλά συνελήφθη και δολοφονήθηκε δια τουφεκισμού μια μέρα αργότερα.

Μετά το μακελλειό του πραξικοπήματος, τα πτώματα των βασιλικών μελών τοποθετήθηκαν σε αυτοκίνητα για να μεταφερθούν στο Υπουργείο Άμυνας. Ζωντανοί ήταν μόνο ο βασιλιάς, η Αμπάντια και η Χιγιάμ. Ωστόσο ο βασιλιάς Φαϊσάλ Β΄ όντας βαριά τραυματισμένος πέθανε κατά τη διάρκεια της μεταφοράς. Στην συνέχεια πέθανε η Αμπάντια και έβγαλαν από το αυτοκίνητο το πτώμα αδελφού της, του Αμπντ αλ-Ιλάχ. Το έσυραν στον δρόμο και έπειτα το έκαψαν και κρέμασαν τα απομεινάρια του στις πύλες του Υπουργείου Αμύνης. Κάτι αντίστοιχο συνέβη και με το πτώμα του βασιλιά. Όσο αφορά την πριγκίπισσα Χιγιάμ, καθώς και την πριγκίπισσα Μπάντιγια με τον σύζυγο και τα παιδιά της, εκείνοι ήταν τα μόνα μέλη της οικογένειας που επιβίωσαν. Η Μπάντιγια με την οικογένεια της σώθηκαν επειδή απουσίαζαν εκείνη την ημέρα από το παλάτι. Κατόπιν αναζήτησαν καταφύγιο στην πρεσβεία της Σαουδικής Αραβίας στη Βαγδάτη, η οποία κανόνισε μια ασφαλή πτήση για εκείνη, τον σύζυγο της και τους γιους της στο Κάιρο. Στη συνέχεια έζησαν στην εξορία στην Ελβετία και έπειτα στο Λονδίνο. Η Μπάντιγια πέθανε στο Λονδίνο στις 9 Μαΐου του 2020 σε ηλικία 100 ετών. Από την άλλη η πριγκίπισσα Χιγιάμ, δεν είναι γνωστό πως ακριβώς επιβίωσε. Πιθανότατα όμως, μέσα στην σύγχυση που επικράτησε μετά τους αρχικούς πυροβολισμούς στον κήπο του παλατιού, κάποιοι από τους φρουρούς της βασιλικής οικογένειας την προστάτεψαν και έπειτα την φυγάδεψαν. Ωστόσο αργότερα τα ίχνη της βρέθηκαν στην Ιορδανία, όπου εκεί ξαναπαντρεύτηκε και απέκτησε δύο παιδιά. Πέθανε στο Αμμάν το 1999.

 Αναφορές